बुआ दा नां जानकी हा। ओदे चेहरे-मोहरे परा ओदी बरेसा दा अन्दाजा लाना बिन्द औखा हा, ते बुआ गी अपनी बरेसा दा कोई पता थौह् नईं हा। उसने अपनी बरेसा दा (ह)साब राजे-रानियें दे जम्मने-मरने, ब्याहें ते उंदे गद्दिया उप्पर बौने ते उतरने कन्ने जोड़े दा हा। जेल्लै कोई पुछदा--"बुआ किन्नें बरें दी होई ऐ?" तां बड़ी बेदन भरी बाजा च, लम्मी सूंक सुट्टियै आखदी: "रण्डें दी के उमर ऐ? उआं जेल्लै बड्डे राजे दा काल होआ तां मिगी शैल सम्हाल ही।" रामपुरे आली रानी मोई तां बुआं जोआन ही ते टिक्का जम्मेआ तां बुआ अधकड़ ही। परोहत हरिचन्द होर गलांदे जे बुआ जानकी मारखण्डे दी भैन ऐ। ऐदी काठी तगड़ी ऐ ते दिक्खने च स्हाड़े कोला बी निक्की लबदी ऐ।